డీజిల్‌ వాహనాలతో కాలుష్యం తక్కువే..
-  ఢిల్లీ, ఎన్‌సీఆర్‌లలో అమ్మకాలపై నిషేధం ఎత్తివేయండి..
-  'సుప్రీం'ను ఆశ్రయించిన ప్రముఖ వాహన సంస్థలు
   న్యూఢిల్లీ: దేశ రాజధాని ఢిల్లీ, దాని పరిసర ప్రాంతాలలో (ఎన్‌సీఆర్‌) 2000సీసీ సామర్థ్యానికి మించిన డిజిల్‌ వాహనాలపై విధించిన నిషేధాన్ని తొలగించాలంటూ వాహన తయారీ సంస్థలు సుప్రీం కోర్టును ఆశ్రయించాయి. తయారీలో ప్రభుత్వం సూచించిన అన్ని కాలుష్య నియంత్రణ ప్రమాణాలను పాటిస్తున్న నేపథ్యంలో తాము తయారు చేస్తున్న వాహనాల నుంచి చాలా తక్కువ మొత్తంలో కాలుష్యం వెలువడుతోందంటూ కార్లు, స్పోర్ట్‌ యుటిలిటీ వాహన తయారీదారు సంస్థలు కోర్టుకు గడపతొక్కారు. మహీంద్రా అండ్‌ మహీంద్రా, టాటా మోటార్స్‌, మెర్సిడెజ్‌ బెండ్‌, జనరల్‌ మోటార్స్‌, టయోట కిర్లోస్కర్‌ సంస్థలు తమ వాదనలను విడివిడిగా అత్యున్నత న్యాయస్థానానికి దాఖలు చేసుకున్నాయి. రాజధాని ప్రాంతంలో డిజిల్‌ వాహనాల వినియోగం పెరగడం కారణంగా కాలుష్యం పెరుగుతన్న నేపథ్యంలో 2000 సీసీ కంటే కూడా ఎక్కువ ఇంజిన్‌ సామర్థ్యం కలిగిన డీజిల్‌ వాహనాల విక్రయాలపై మార్చి 31 వరకు సుప్రీం కోర్టు నిషేధం విధించిన సంగతి తెలిసిందే. చీఫ్‌ జస్టిస్‌ టి.ఎస్‌.థాకూర్‌ నేతృత్వంలోని అత్యున్నత న్యాయస్థానం ఈ విషయమై మంగళవారం విచారణ చేపట్టనుంది. డీజిల్‌ వాహనాలను రూపొందించేందుకు ఇప్పటికే ప్రముఖ వాహన తయారీ సంస్థలు వందల కోట్లలో నిధులను ఖర్చు చేశాయి. దేశంలోని ప్రధాన మార్కెట్లలో ఒకటైన ఢిల్లీలో నిషేధం కారణంగా ఈ సంస్థలు అత్యధికంగా నష్టపోవాల్సిన పరిస్థితి నెలకొంది. దీంతో ఆయా సంస్థలు అత్యున్నత న్యాయస్థానం గడపతొక్కారు. కోర్టు తీర్పులో మార్పు వస్తుందని వారు ఆశాభావంతో ఉన్నారు.
మీ స్నేహితులకు రికమెండ్ చెయ్యండి